Document ID: 32010R0036

A BIZOTTSÁG 2010/36/EU RENDELETE
(2009. december 3.)
a mozdonyvezetői engedélyeknek, a kiegészítő tanúsítványoknak, a kiegészítő tanúsítványok hitelesített másolatának, valamint a mozdonyvezetői engedély kérelmezésére szolgáló formanyomtatványnak a 2007/59/EK európai parlamenti és tanácsi irányelv szerinti közösségi mintájáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közösségi vasúti rendszereken mozdonyokat és vonatokat működtető mozdonyvezetők minősítéséről szóló, 2007. október 23-i 2007/59/EK európai parlamenti és tanácsi irányelvre (1) és különösen annak 4. cikke (4) bekezdésére,
tekintettel az Európai Vasúti Ügynökségnek a mozdonyvezetői engedélyeknek, a kiegészítő tanúsítványoknak és a kiegészítő tanúsítványokról a mozdonyvezetők részére kiállított hitelesített másolatoknak a 2007/59/EK irányelv szerinti harmonizált formátumáról szóló, 2008. december 19-i ajánlására (ERA/REC/SAF/04-2008), valamint az Európai Vasúti Ügynökségnek a mozdonyvezetői engedély kérelmezésére szolgáló formanyomtatvány harmonizált mintájának használatáról szóló, 2008. december 19-i ajánlására (ERA/REC/SAF/06-2008),
mivel:
(1)
A 2007/59/EK irányelv értelmében minden mozdonyvezetőnek rendelkeznie kell a mozdonyvezetéshez szükséges alkalmassággal és szakképzettséggel, valamint a következő dokumentumokkal: olyan engedély, amely igazolja, hogy a mozdonyvezető eleget tesz az egészségügyi előírásokra, az alapvető oktatásra és az általános szakmai készségekre vonatkozó minimumfeltételeknek, valamint egy vagy több olyan tanúsítvány, amely feltünteti, hogy a tanúsítvány jogosultja mely infrastruktúrákon, mely járműveket jogosult vezetni.
(2)
A mozdonyvezetők tanúsítási feltételeire vonatkozó tagállami jogszabályok jelentősen különböznek. Ezért a vonatkozó közösségi szabályok végrehajtásának támogatása érdekében el kell fogadni a mozdonyvezetők minősítésének harmonizált modelljeit.
(3)
Az engedélyek és a kiegészítő tanúsítványok harmonizálásának célja elsődlegesen az, hogy a mozdonyvezetők könnyebben mozoghassanak a tagállamok között, de az is, hogy a vasúttársaságok között könnyebben mozoghassanak, valamint általánosságban az, hogy a vasúti ágazat valamennyi szereplője elismerje az engedélyeket és tanúsítványokat. Ebből a célból alapvető fontosságú, hogy a rendelkezések meghatározzák azokat a minimumkövetelményeket, amelyeket a kérelmezőknek teljesíteniük kell az engedély vagy a harmonizált kiegészítő tanúsítvány megszerzéséhez. A szükséges egységesség és átláthatóság garantálása érdekében a tagállamoknak el kell fogadniuk a mozdonyvezetői engedélyek harmonizált modelljét, míg a vasúttársaságoknak és pályahálózat-működtetőknek harmonizált kiegészítő tanúsítványokat kell kiállítaniuk.
(4)
A mozdonyvezetőket alkalmazó vagy foglalkoztató vasúttársaságoknak és pályahálózat-működtetőknek - és különösen a nemzetközi járatokat üzemeltető vasúttársaságoknak - fontos, hogy a kiegészítő tanúsítványok formátuma ugyanaz legyen egyik tagállamról a másikra. Ezért a formátum harmonizálására van szükség ahhoz, hogy a mozdonyvezetők esetében tanúsítani lehessen bizonyos minimumfeltételek, szakképzettség és nyelvismeret meglétét.
(5)
A 2007/59/EK irányelv 4. cikkének (4) bekezdésével összhangban az Európai Vasúti Ügynökségnek el kell készítenie az engedélyre, a kiegészítő tanúsítványra és a kiegészítő tanúsítvány hitelesített másolatára vonatkozó közösségi minta tervezetét, és meg kell határoznia azok fizikai jellemzőit is, figyelemmel a hamisítás elleni intézkedésekre. Ugyanez a cikk előírja, hogy az Ügynökség ajánlást tesz a kiegészítő tanúsítványon az A és B vezetési kategóriák különböző típusai tekintetében feltüntetendő közösségi kódokra vonatkozóan. A 2007/59/EK irányelv I. melléklete 2. pontjának g) alpontja szerint a Bizottság dönt a mozdonyvezetői engedélyen feltüntetendő további információk vagy egészségügyi korlátozások kódjairól.
(6)
Indokolt, hogy a tagállamok minden mozdonyvezetői engedélyt egyedi sorszámmal ellátva adjanak ki. Ez a sorszám megkönnyíti a mozdonyvezetői engedélyeknek a 2007/59/EK irányelv 22. cikke (1) bekezdésének a) pontja szerint létrehozandó nemzeti nyilvántartásukban történő rögzítését is.
(7)
A biztonsági hatóságoknak indokolt a mozdonyvezetői engedélyben, a kiegészítő tanúsítványban és az engedélyekről és a kiegészítő tanúsítványokról vezetett nyilvántartásokban található összes információt felhasználniuk a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról szóló, 2004. április 29-i 2004/49/EK európai parlamenti és tanácsi irányelv (2) (Vasútbiztonsági irányelv) 10. és 11. cikke szerinti személyzettanúsítási eljárás értékelésének megkönnyítése és az említett cikkekben szereplő biztonsági tanúsítványok kiadásának felgyorsítása érdekében.
(8)
A 2007/59/EK irányelvnek megfelelő tanúsítvánnyal rendelkező mozdonyvezetők alkalmazása nem mentesíti a vasúttársaságokat és a pályahálózat-működtetőket azon kötelezettségük alól, hogy a 2004/49/EK irányelv 9. cikkének és III. mellékletének megfelelően az általuk alkalmazott mozdonyvezetők szakismeretének és magatartásának nyomon követésére és belső szabályozására szolgáló rendszert hozzanak létre, és indokolt, hogy az ilyen mozdonyvezetők alkalmazása e rendszernek részét képezze. A harmonizált kiegészítő tanúsítvány nem mentheti fel sem a vasúttársaságot, sem a pályahálózat-működtetőt a vasúti rendszer rá eső részének biztonságos üzemeltetésére és különösen a személyzet képzésére vonatkozó felelőssége alól.
(9)
A 2007/59/EK irányelv 7. cikkének (1) bekezdése előírja, hogy az engedélynek az egész Közösség területén érvényesnek kell lennie, és az említett irányelv 4. cikkének (4) bekezdése közösségi minta meghatározásáról rendelkezik. A harmonizált engedélykérelmezési formanyomtatvány tehát megkönnyítené azon tagállami illetékes hatóságok munkáját, amelyeknek össze kell gyűjteniük az engedély kiadásához szükséges információkat.
(10)
A 2007/59/EK irányelv 14. cikkének (1) bekezdése értelmében a tagállamoknak közzé kell tenniük az engedély megszerzéséhez követendő eljárást. Indokolt, hogy az eljárás megállapításakor az illetékes hatóságok a harmonizált engedélykérelmezési formanyomtatványának használatára vonatkozó rendelkezéseket foglaljanak az eljárásba.
(11)
A harmonizált engedélykérelmezési formanyomtatvány felhasználható arra, hogy megfelelő információkat nyújtson a személyes adatok kezelése vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelvhez (3) kapcsolódó, az egyéneknek a személyes adatok feldolgozásakor nyújtandó védelemre vonatkozó nemzeti jogalkalmazási intézkedésekről. Az illetékes hatóságok a formanyomtatványt arra is felhasználhatják, hogy engedélyt szerezzenek a mozdonyvezetői engedélyt kérelmezőkre vagy az ilyen engedélyek jogosultjaira vonatkozó adatok feldolgozásához, amennyiben az irányelv azt előírja.
(12)
A harmonizált engedélykérelmezési formanyomtatvány elfogadása igen kismértékű gazdasági hatással jár, és elenyésző adminisztratív terhet jelent, mivel választani lehet a nyomtatott dokumentum és a közös alkalmazást használó informatikai interfész között.
(13)
A 2007/59/EK irányelv 36. cikkének (3) bekezdésével összhangban az irányelv hatálya nem terjed ki Ciprusra és Máltára. Ezért ez a rendelet mindaddig nem alkalmazandó Ciprusra és Máltára, amíg az említett tagállamok területükön nem hoznak létre vasúti hálózatot.
(14)
Az e rendeletben előírt intézkedések összhangban vannak a 96/48/EK irányelv 21. cikke alapján létrehozott, a vasúti átjárhatósággal és biztonsággal foglalkozó bizottság véleményével,
ELFOGADTA EZT A RENDELETET:
1. cikk
A mozdonyvezetői engedélyek közösségi mintája
A 2007/59/EK irányelv 4. cikke (1) bekezdésének a) pontjában említett mozdonyvezetői engedélyekhez az e rendelet I. mellékletében meghatározott közösségi mintát kell használni. Ezt a formátumot kell használni minden esetben a mozdonyvezetői engedélyek kiadásakor, megújításakor, aktualizálásakor, módosításakor vagy visszavonásakor.
Az engedélyek az Európai Közösség egy vagy több hivatalos nyelvén készülnek.
2. cikk
A kiegészítő tanúsítvány közösségi mintája
A 2007/59/EK irányelv 4. cikke (1) bekezdésének b) pontjában említett kiegészítő tanúsítványokhoz az e rendelet II. mellékletében meghatározott közösségi mintát kell használni.
Ezt a formátumot kell használni minden esetben a kiegészítő tanúsítványok kiadásakor, megújításakor, aktualizálásakor, módosításakor vagy visszavonásakor.
A tanúsítványok az Európai Közösség egy vagy több hivatalos nyelvén készülnek.
3. cikk
A kiegészítő tanúsítványok hitelesített másolatainak közösségi mintája
A kiegészítő tanúsítványokról a 2007/59/EK irányelv 17. cikkének megfelelően kiállított hitelesített másolatokhoz az e rendelet III. mellékletében meghatározott közösségi mintát kell használni.
4. cikk
A mozdonyvezetői engedély kérelmezésére szolgáló formanyomtatvány
(1) A 2007/59/EK irányelv 14. cikkében említett, mozdonyvezetői engedély kérelmezésére szolgáló formanyomtatványhoz az e rendelet IV. mellékletében meghatározott közösségi minta használható. Ez a minta lehetővé teszi, hogy az e rendelet IV. melléklete szerinti információk nemzeti követelmények alapján továbbiakkal egészüljenek ki.
(2) A kérelmezési formanyomtatvány közösségi mintájának használatával új engedélyt, az engedély adatainak aktualizálását, az engedély megújítását, illetőleg az engedélyről másolatot lehet kérelmezni.
(3) A kérelmezési formanyomtatvány közösségi mintájának kitöltésére vonatkozó iránymutatást a IV. melléklet tartalmazza.
(4) Az illetékes hatóságok a 2007/59/EK irányelv 14. cikke (1) bekezdésének megfelelően közzétett eljáráshoz és az informatikai interfészekhez átvehetik a közösségi minta elrendezését.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban, Ciprus és Málta kivételével, mindaddig, amíg az említett tagállamok területükön nem hoznak létre vasúti hálózatot.
Kelt Brüsszelben, 2009. december 3-án.

Labels: 7
12
8
9